പോലീസ് ഇടപെടല് ഫലം കണ്ടു ഗഡ്ചിരോളിയില് തലയ്ക്ക് വന് തുക പാരിതോഷികം പ്രഖ്യാപിച്ച കമ്യൂണിസ്റ്റ് ഭീകര ദമ്ബതികള് കീഴടങ്ങി മുംബൈ : മഹാരാഷ്ട്രയില് തലയ്ക്ക് വന് തുക പാരിതോഷികം പ്രഖ്യാപിച്ച കമ്യൂണിസ്റ്റ് ഭീകര ദമ്ബതികള് കീഴടങ്ങി. ഗഡ്ചിരോളി കേന്ദ്രീകരിച്ച് പ്രവര്ത്തിക്കുന്ന വിനോദ്, ഭാര്യ കവിത എന്നിവരാണ് കീഴടങ്ങിയത്. വിനോദിന്റെ തലയ്ക്ക് ആറ് ലക്ഷം രൂപയും, കവിതയുടെ തലയ്ക്ക് രണ്ട് ലക്ഷം രൂപയുമാണ് പാരിതോഷികം പ്രഖ്യാപിച്ചിരുന്നത്. ഗഡ്ചിരോളി പോലീസ് സൂപ്രണ്ട് മുന്പാകെയാണ് ഇരുവരും കീഴടങ്ങിയത്. കമ്യൂണിസ്റ്റ് ഭീകര വിരുദ്ധ പ്രവര്ത്തനങ്ങളുടെ ഫലമായി പോലീസുകാര് ഇവരുമായി ചര്ച്ച നടത്തിയിരുന്നു. ഇതിന് പിന്നാലെയായിരുന്നു കീഴടങ്ങല്. ആയുധങ്ങളും ഇവര് പോലീസ് മുന്പാകെ ഹാജരാക്കിയിട്ടുണ്ട്. ഗഡ്ചിരോളിയിലെ ബോട്ട്സാരി സ്വദേശിയായ വിനോദ് കോര്ച്ചി ദളം ഓഫ് മാവോയിസ്റ്റ്സ് എന്ന സംഘടനയില് ചേര്ന്നാണ് പ്രവര്ത്തിച്ചിരുന്നത്. 13 കൊലപാതക കേസുകളില് പ്രതിയാണ് ഇയാള്. ഏറ്റുമുട്ടലില് പോലീസുകാരെ പരിക്കേല്പ്പിച്ചതിന് 21 കേസുകളും ഇയാള്ക്കെതിരെ ഗഡ്ചിരോളി പോലീസ് സ്റ്റേഷനില് രജിസ്റ്റര് ചെയ്തിട്ടുണ്ട്. കമ്യൂണിസ്റ്റ് ഭീകര സംഘടനയായ തിപാഗാവ് ദളത്തിലെ അംഗമാണ് കവിത. ഇവര്ക്കെതിരെയും ജില്ലയിലെ വിവിധ പോലീസ് സ്റ്റേഷനുകളില് കേസുകള് രജിസ്റ്റര് ചെയ്തിട്ടുണ്ട്. ഭീകര വിരുദ്ധ പ്രവര്ത്തനങ്ങളുടെ ഭാഗമായി 2019 മുതല് 2021 വരെ 43 കമ്യൂണിസ്റ്റ് ഭീകരരാണ് സംസ്ഥാനത്ത് കീഴടങ്ങിയത്. ആശയങ്ങളില് മടുത്തും, പുന:രധിവാസ പദ്ധതികളുള്പ്പെടെയുള്ള ആനുകൂല്യങ്ങളില് ആകൃഷ്ടരായുമാണ് ഭൂരിഭാഗം പേരും കീഴടങ്ങുന്നത് .